標指六偈 見聞
作者：釋清遠
朝代：宋

paragraphs: 見極垂光，聽圓含響。
若謂見聞，法成塵想。
光流大千，響傳沙界。
對現全彰，無在不在。
聲不是聲，色不是色。
非色非聲，山高水急。
眼不可見，耳不可聞。
非見非聞，宛爾見聞。
見色聞聲，脫出根塵。
水月鏡像，夢幻施陳。
文殊寶剎，觀音普門。
周羅法界，唯子一人。
身土交映，妙絕凡聖。
本有天真，非病不病。
長歌且唱，妙舞更誇。
東西南北，示現空花。
生死去來，去來生死。
若不如是，多過多咎。
茲言未諦，此語皆宗。
標指若示，古人同風。